ང་ཚོས་རིག་གནས་ལ་ཕྱིར་རྟོག་བྱེད་སྐབས།རང་བྱུང་ཚན་རིག་གི་མྱུ་གུ་གསོན་ཤུགས་ལྡན་པ་ཞིག་བོད་ཀྱི་ཤེས་རིག་ལོ་རྒྱུས་ནང་བྱུང་མྱོང་བ་གསལ་བོ་ཤེས་ཐུབ།གསོ་རིག་དང་སྐར་རྩིས།བཟོ་རིག་གི་ཡན་ལག་སོ་སོ་ལ་ལྟོས་དང་།དུས་མཉམ་གྱི་མི་རིགས་ཆེན་པོ་ཁག་གི་མཐོ་ཚད་ལ་ཟིན་པ་ཞིག་བྱུང་འདུགའོན་ཀྱང་།མྱུ་གུ་དེ་འབུས་ཀྱང་ཡར་རྒྱས་ཐུབ་མེད་དེ།མཐའ་ན་དེ་དག་གི་སྣེ་འདྲེན་ལྟ་བུར་གྱུར་བའི་གསོ་རིག་གི་འཕེལ་རྒྱས་དེ་ཡང་།ཕྱི་མ་ཕྱི་མ་ཡིན་པའི་སྡེ་སྲིད་སངས་རྒྱས་རྒྱ་མཚོས་ཕྱོགས་བསྡོམས་འཐུས་ཚང་བ་ཞིག་རྒྱག་ཐུབ་བྱུང་བ་ལས།གོང་འཕེལ་གྱི་ཆ་ནི་ཤིན་ཏུ་ཉུང་བའི་ཚོད་རེད།དུས་ཀྱི་ལོ་ཟླ་བརྒྱ་ཕྲག་སྟོང་ཕྲག་བསོགས་ནས་འགྲོ་བཞིན་པའི་བརྒྱུད་རིམ་དེ་ཡི་ཁྲོད་དུ།ཤེས་རིག་གི་གཞི་ཁྱོན་ཞིག་ཅིའི་ཕྱིར་རྒྱ་བསྐྱེད་མ་ཐུབ་པ་ཡིན་ནམ།ལོ་རྒྱུས་སྨྲ་བ་ཚོས་ང་ཚོར་རྒྱུ་མཚན་མང་པོ་བཙལ་ཡོད་རེད།རྩོད་གླེང་ཡང་མང་པོ་བྱུང་ཡོད་རེད།འོན་ཀྱང་ལོ་རྒྱུས་ལ་འགྲེལ་བརྗོད་གང་ལྟར་བྱས་ཀྱང་།ཕྱིའི་ཤུགས་རྐྱེན་ལ་གང་ལྟར་ཁག་དཀྲི་བྱས་ཀྱང་།ལོ་རྒྱུས་ཀྱི་ཐད་ཀའི་མཇུག་འབྲས་ཡིན་པའི་ད་ལྟའི་གནས་བབ་འདི་ལས།ང་ཚོའི་རང་སྟེང་ལ་ཉེས་སྐྱོན་ཞིག་ཡོད་པ་གསལ་བོ་རེད།གནས་བབ་ལ་ལེགས་བསྒྱུར་དགོས་ན་རང་སྐྱོན་དེ་དག་མཐོང་ཞིང་བསྒྱུར་བཅོས་དགོས་པའང་རྟོགས་ནུས།